বছর ১৫ আগে একবার পড়ে গিয়ে হাত ভেঙেছিলাম। এবার পড়ে কোনো ব্যথা পাইনি। মনে হলো যেন বিছানায় শুয়েছিলাম। মাথার পেছনটা মাটিতে পড়েছিল। কিছুটা ঝিম ধরেছিল। কিন্তু সে আর কতক্ষণ, দুই-তিন মিনিট। তবে কাদা লেগেছিল অনেক। গাড়িতে উঠতেই ছেলেমেয়ে ঝাঁপিয়ে পড়েছিল, কোথাও ব্যথা পেয়েছি কি না? আসলেই ব্যথা পাইনি, কী করে বলি ব্যথা পেয়েছি। গাড়ির চালক ছিল না। তাই নিজেই চালাচ্ছিলাম। যাওয়ার পথে ভালোই ছিল। কিন্তু ফেরার পথে সিএনজি আর ব্যাটারিচালিত গাড়ির যন্ত্রণায় অতিষ্ঠ হয়ে গিয়েছিলাম। তারা কোনো আইন-কানুন মানে না। সাইড দেয় না। সামনের দিক থেকেও পুরো রাস্তা আটকে থাকে। সে এক অভাবনীয় ব্যাপার। রাস্তায় যে আরও গাড়ি চলে সেদিকে কারও কোনো ভাবনা নেই। সিএনজির চাইতে ব্যাটারিচালিত গাড়ি ভীষণ মারাত্মক। ওসব গাড়ির জন্য গ্রামেগঞ্জে এদিক-ওদিক যাওয়া-আসায় বেশ সুবিধা হয়েছে। কিন্তু দুর্ঘটনা ঘটছে বেসুমার। এদের ভালোভাবে প্রশিক্ষণ দিলে বা দিতে পারলে অনেক কাজের কাজ হতো। দেশে যানবাহন চালানোর লোক কম। কিন্তু প্রতিদিনই নতুন নতুন গাড়ি আসছে। এদিকে আমরা কেউ খেয়াল করছি না। যে কারণে মৃত্যুর মিছিল বেড়েই চলেছে। এর একটা সুষ্ঠু সমাধান হওয়া দরকার, নিয়ন্ত্রণ থাকা উচিত। এভাবে রাস্তাঘাট নিয়ন্ত্রণহীন হয়ে পড়লে সর্বনাশের শেষ থাকবে না।